b'\n_START_ARTICLE_\nLance Armstrong\n_START_SECTION_\n\xc4\xaetarimai dopingo vartojimu\n_START_PARAGRAPH_\nLensas Armstrongas, nuo pat pirm\xc5\xb3 laim\xc4\x97t\xc5\xb3 \xe2\x80\x9eTour de France\xe2\x80\x9c lenktyni\xc5\xb3 1998 m., buvo \xc4\xaftariamas dopingo vartojimu. 1990-\xc5\xb3j\xc5\xb3 2-oje pus\xc4\x97je lenktynes kr\xc4\x97t\xc4\x97 nesibaigiantys dopingo skandalai. Pad\xc4\x97tis ne k\xc4\x85 pasikeit\xc4\x97 2000-aisiais. Vienas po kito, Lenso Armstrongo konkurentai buvo pagaunami su dopingu ir diskvalifikuojami, \xc4\xafskaitant \xe2\x80\x9eTour de France\xe2\x80\x9c \xc4\x8dempionus Jan Ullrich ir Marco Pantani. Pagavus ir diskvalifikavus d\xc4\x97l dopingo vartojimo buvusius Armstrongo komandos narius Floyd Landis (2006 m. \xe2\x80\x9eTour de France\xe2\x80\x9c nugal\xc4\x97tojas, diskvalifikuotas) ir Tyler Hamilton (2004 m. olimpinis \xc4\x8dempionas, titulas anuliuotas), \xc5\xa1ie prabilo apie tai, kad Lensas Armstrongas vartojo doping\xc4\x85._NEWLINE_2012 m. bir\xc5\xbeelio 12 d. JAV Antidopingo agent\xc5\xabra (USADA) suspendavo Lenso Armstrongo dalyvavim\xc4\x85 profesionaliose var\xc5\xbeybose ir pateik\xc4\x97 jam formalius kaltinimus d\xc4\x97l dopingo vartojimo. Armstrongas buvo kaltinamas EPO, kraujo perpilymo, testosterono, kortikosteroid\xc5\xb3 ir doping\xc4\x85 maskuojan\xc4\x8di\xc5\xb3 agent\xc5\xb3 vartojimu, bei j\xc5\xb3 platinimu. Kaltinimai liet\xc4\x97 dar 5 buvusius Armstrongo komandos trenerius ir gydytojus. USADA teig\xc4\x97, kad tokia veikla \xc5\xa1i grup\xc4\x97 \xc5\xbemoni\xc5\xb3 u\xc5\xbesi\xc4\x97m\xc4\x97 nuo pat 1998 m. 2012 m. rugpj\xc5\xab\xc4\x8dio 23 d. Lensas Armstrongas i\xc5\xa1platino parei\xc5\xa1kim\xc4\x85, kad negin\xc4\x8dys jam mest\xc5\xb3 kaltinim\xc5\xb3. Savo parei\xc5\xa1kime jis kaltino USADA \xc5\xa1ali\xc5\xa1kumu ir pakartojo savo teigin\xc4\xaf, kad gyvenimo metu buvo testuotas daugiau nei 500 kart\xc5\xb3 ir n\xc4\x97 karto jo m\xc4\x97ginio rezultatas nebuvo teigiamas. 2012 m. rugpj\xc5\xab\xc4\x8dio 24 d. JAV Antidopingo agent\xc5\xabra (USADA) paskelb\xc4\x97 apie sportininko diskvalifikacij\xc4\x85 iki gyvenimo galo ir vis\xc5\xb3 jo sportini\xc5\xb3 rezultat\xc5\xb3 anuliavim\xc4\x85 nuo 1998 met\xc5\xb3, \xc4\xafskaitant visus septynis \xe2\x80\x9eTour de France\xe2\x80\x9c nugal\xc4\x97tojo titulus._NEWLINE_Spalio 10 d. USADA pavie\xc5\xa1ino surinkt\xc4\x85 dopingo bylos faktin\xc4\x99 med\xc5\xbeiag\xc4\x85. Tarptautin\xc4\x97 dvira\xc4\x8di\xc5\xb3 sporto federacija (UCI) 2012 m. spalio 22 d. patvirtino USADA sprendim\xc4\x85 d\xc4\x97l Armstrongo rezultat\xc5\xb3 anuliavimo. 2012 m. spalio 26 d. UCI panaikino Armstrongo pasiektus rezultatus \xe2\x80\x9eTour de France\xe2\x80\x9c lentyn\xc4\x97se nuo 1998 m. ir pareikalavo gr\xc4\x85\xc5\xbeinti var\xc5\xbeyb\xc5\xb3 piniginius prizus. UCI nuprend\xc4\x97 \xc5\xa1i\xc5\xb3 septyni\xc5\xb3 titul\xc5\xb3 niekam nepriskirti. \xe2\x80\x9eTour de France\xe2\x80\x9c reng\xc4\x97jai paskelb\xc4\x97, kad nepra\xc5\xa1ys Armstrongo gr\xc4\x85\xc5\xbeinti i\xc5\xa1kovotus geltonus lenktyni\xc5\xb3 lyderio mar\xc5\xa1kin\xc4\x97lius. Armstrongas pasitrauk\xc4\x97 i\xc5\xa1 \xe2\x80\x9eLivestrong\xe2\x80\x9c prezidento pareig\xc5\xb3, o v\xc4\x97liau \xe2\x88\x92 ir i\xc5\xa1 valdybos. Tarptautinis olimpinis komitetas 2013 m. sausio 17 d. at\xc4\x97m\xc4\x97 Armstrongo 2000 m. olimpin\xc4\x97se \xc5\xbeaidyn\xc4\x97se Sidn\xc4\x97juje atskiro starto rungtyje i\xc5\xa1kovot\xc4\x85 bronzos medal\xc4\xaf._NEWLINE_2013 m. sausio 17 d. parodytame interviu su Oprah Winfrey, Lensas Armstrongas prisipa\xc5\xbeino vartoj\xc4\x99s dopingo preparatus per visas laim\xc4\x97tas \xe2\x80\x9eTour de France\xe2\x80\x9c lenktynes, ta\xc4\x8diau neig\xc4\x97 tai dar\xc4\x99s po 2009 m. sugr\xc4\xaf\xc5\xbeimo \xc4\xaf profesional\xc5\xb3j\xc4\xaf sport\xc4\x85. USADA paragino Armstrong\xc4\x85 pilnai bendradarbiauti atskleid\xc5\xbeiant vien\xc4\x85 did\xc5\xbeiausi\xc5\xb3 dopingo byl\xc5\xb3 sporto istorijoje.'